**«Газ саласын дамыту перспективалары» тақырыбында 2022 жылғы   
6 маусымда Қазақстан Республикасы Парламенті Мәжілісінде өткен Үкімет сағатының нәтижелері бойынша**

**ҰСЫНЫСТАР**

Қазақстан Республикасының Энергетика министрі Б.О. Ақшолақовтың баяндамасын тыңдап және талқылай отырып, газ саласын жетілдіру және дамыту мақсатында Қазақстан Республикасы Парламентінің Мәжілісі **ҰСЫНАДЫ:**

**Қазақстан Республикасының Үкіметі:**

1. Қазіргі заман жағдайын ескере отырып, газ тасымалдау жүйесін жаңартуды, жаңғыртуды, реконструкциялауды және кеңейтуді көздейтін газ саласын дамыту мен басқарудың жаңа моделін енгізу бойынша шаралар қабылдасын.

2. Ішкі газ нарығында, атап айтқанда халықтың әлеуметтік осал топтары мен әлеуметтік маңызы бар объектілер үшін баға және тариф белгілеу жүйесін жетілдіру жөніндегі мәселені пысықтасын.

3. Газдың құнын ескере отырып, ұзақ мерзімді перспективаға арналған болжаммен газ балансына егжей-тегжейлі талдау жүргізсін.

4. Фискалдық және салықтық преференциялар беру, сондай-ақ газға тартымды баға беру жолымен газ жобаларын әзірлеудің инвестициялық тартымдылығын арттыру жөніндегі шаралар кешенін қабылдау мәселесін пысықтасын.

5. Қазіргі заман жағдайын ескере отырып, 2030 жылға дейін Қазақстан Республикасын Газдандырудың бас схемасын жаңартып отыруды қамтамасыз етсін.

6. Тауарлық газдың бағасы елдің ішкі нарығында шығынсыз деңгейге дейін көтерілген жағдайда халық үшін бағаны тежеу жөнінде пәрменді шаралар қабылдасын.

7. Мемлекеттік қолдау шараларын ескере отырып, газ құю станцияларының желілерін жедел кеңейту және табиғи газды мотор отыны ретінде пайдалануға көшу кезінде көлік үшін инвестициялық тартымдылықты қамтамасыз ету мақсатында Қазақстан Республикасын индустриялық-инновациялық дамыту мемлекеттік бағдарламасының инвестициялық басым жобасы мәртебесімен Қазақстан Республикасының көлік секторын 2030 жылға дейін декарбонизациялау жөніндегі кешенді бағдарламаны бекіту жөнінде қажетті шаралар қабылдасын.

8. Газды терең қайта өңдеуді дамыту шеңберінде 2022 жылдың   
3-тоқсанында полипропилен өндіру жөніндегі зауытты пайдалануға беруді,   
сондай-ақ 2022 жылы полиэтилен мен бутадиен жобаларын іске асыру бойынша инвесторлармен келісімге келуді қамтамасыз етсін.

9. Қазақстан Республикасының қолданыстағы заңнамасына өзгерістер енгізу, атап айтқанда:

- ішкі нарықты басымдықпен қамтамасыз етуді және елді белсенді түрде газдандыруды ескере отырып, ішкі нарықты газбен толық қамтамасыз ету және газдың ресурстық базасын кеңейту;

- объектілерді ұлттық оператордың теңгеріміне беру процесін оңайлату және жеделдету бөлігінде жергілікті атқарушы органдар салған объектілерді пайдалану бойынша операторлық қызметтер көрсету сапасын жақсарту;

- газбен жабдықтау жүйесінің өткізу қабілетін тиімсіз пайдалануға және техникалық шарттардың қолданылу мерзімі бөлігінде газбен жабдықтау режимін жоспарлау және басқару процестерінің бұзылуына жол бермеу;

- Газдандырудың бас схемасын уақтылы іске асыру және газбен жабдықтау объектілерін қызмет көрсететін ұйымның балансына берудің созылуына жол бермеу;

- ішкі нарықта сұйытылған газдың жасанды тапшылығын болдырмау үшін, сұйытылған мұнай газын жеткізу жоспарын орындау бойынша қолданыстағы заңнама талаптарын бұзғаны және орындамағаны үшін жауапкершілікті күшейту бөлігінде;

- елдің ішкі мүдделерін ескере отырып, сұйытылған мұнай газын өткізу нарығын жетілдіру мәселелерін қарастырсын.

10. Газ тасымалдау жүйесі объектілерінің сенімді және тиімді жұмыс істеуін қолдау, сондай-ақ оның өткізу қабілетін ұлғайту үшін газ тасымалдау жүйесі объектілерін кешенді жаңғырту мен салуды қаржыландыру көздерін айқындау мәселесін пысықтасын.

11. Газбен жабдықтау объектілерін салу мен пайдалануға беруді бақылауды күшейту жөнінде шаралар қабылдасын, сондай-ақ елді мекендерді газдандырудың іске асырылатын және іске асыру жоспарланған жобаларының тиімділігін арттыру жөнінде ұсыныстар әзірлесін.

12. Ұлттық оператор – «QazaqGaz» ҰК» АҚ жаңа кен орындарында газ өндіру бойынша жер қойнауын пайдаланушы ретінде қатысу мүмкіндігін қарастырсын.

13. «Жаңажол» кен орнында қытайдың «СНПС-Ақтөбемұнайгаз» АҚ жер қойнауын пайдаланушы компаниясының келісім-шартының қолданылу мерзімінің аяқталу фактісін ескере отырып, мемлекеттің көрсетілген кен орнын игеруге қатысу мәселесін қарастырсын және оған мемлекеттің қатысу үлесін кемінде 51 пайызға дейін көтеру мәселесін шешуді жеделдетсін.

14. Ішкі нарыққа тауарлық газдың қосымша көлемдерін жеткізу үшін газ саласындағы стратегиялық жобаларға Ұлттық қордан қаражат бөлу мүмкіндігін қарастырсын.

15. Газ тұтынғыш жабдық өндірісін бір жерге ықшамдау жөніндегі мәселені пысықтасын.

16. Цифрлық технологияларды қолдана отырып, газ баллондарының қозғалысын электрондық есепке алуды енгізу мәселесін зерттесін.

17. Тұтынушылардың газ құбырына қосуға шығындарын азайту мақсатында халықтың қорғалмаған топтары үшін өтемақы мәселесін қарастырсын.

18. «Самұрық-Қазына» АҚ-ның газ жобаларындағы қаржыландыру үлесін ұлғайту мәселесін пысықтасын.

**Қазақстан Республикасының Энергетика министрлігі:**

1. Сұйытылған мұнай газын елдің ішкі нарығына бөлу процесін жетілдіру және оның ашықтығын қамтамасыз ету жөніндегі жұмысты жалғастырсын.

2. Бәсекелестікті қорғау және дамыту агенттігімен және Қазақстан Республикасы Қаржы министрлігінің Мемлекеттік кірістер комитетімен бірлесіп сұйытылған газдың өндірілетін, өткізілетін және экспортталатын көлемдері бойынша мәліметтерді жедел алмасу үшін интеграцияланған ақпараттық жүйені енгізу жөнінде ұсыныстар әзірлесін.

3. Газдандыруға жұмсалған қаражатты тиімді пайдалану мақсатында тиісті мемлекеттік органның сайтында қаражатты мақсатты пайдалану туралы ақпараттарды тоқсан сайын жариялау мәселесін пысықтасын.

4. «Сарыарқа» магистральдық газ құбырында қосымша компрессорлық станциялар салу мәселесін қарастырсын.

5. Елдің энергетикалық қауіпсіздігін қамтамасыз ету үшін қосымша жерасты газ қоймаларын салу мәселесін пысықтасын.

6. Көрсетілетін қызметтердің сапасын арттыру, көрсетілетін қызметтер шығыстарының құнын төмендету, жосықсыз мердігерлерге, сыбайлас жемқорлық тәуекелдеріне және өзге де кедергілерге жол беру мүмкіндігін болдырмау тұрғысынан жеке секторды газға қосу жөніндегі рәсімдерді жүргізу тетігін қайта қарастырсын.

7. Газбен жабдықтауды үздіксіз қамтамасыз ету мақсатында Қазақстан Республикасы Энергетика министрлігінің Атомдық және энергетикалық қадағалау мен бақылау комитетіне газ саласының бақылау функцияларын қайтару мәселесін қарастырсын.

8. Салалық мемлекеттік органдармен, «Атамекен» Ұлттық кәсіпкерлер палатасының жұмыс берушілер қауымдастықтарымен бірлесіп, мұнай-газ саласындағы кәсіптік стандарттарды жаңартуды қамтамасыз етсін.

**Қазақстан Республикасының Бәсекелестікті қорғау және дамыту агенттігі:**

Энергетика және Сауда және интеграция министрліктерімен бірлесіп, сұйытылған мұнай газы бағасының негізсіз күрт өсуін болдырмау үшін биржадағы сауда сессиялары барысына тұрақты мониторинг жүргізуді қамтамасыз ету жөнінде шаралар қабылдасын.

**Қазақстан Республикасы Сыбайлас жемқорлыққа қарсы іс-қимыл агенттігі (Сыбайлас жемқорлыққа қарсы қызмет), Қазақстан Республикасы Қаржы мониторингі агенттігі, Қазақстан Республикасы Ұлттық қауіпсіздік комитетінің Шекара қызметі, Қазақстан Республикасы Қаржы министрлігінің Мемлекеттік кірістер комитеті:**

Жалған мәмілелер жасасу, негізсіз рұқсаттар беру және сұйытылған мұнай газының контрабандасы фактілерін анықтау және оларға жол бермеу жөнінде ұйымдық-құқықтық шаралар қабылдасын.

**Облыстардың, Нұр-сұлтан, Алматы және Шымкент қалаларының әкімдіктері:**

1. Қаржы министрлігінің Мемлекеттік мүлік және жекешелендіру комитетімен бірлесіп, салынған газбен жабдықтау объектілерін құрылыс барысында жіберілген ақауларды жоя отырып, пайдаланушы ұйымның балансына уақтылы беруді қамтамасыз етсін.

2. Газ және газбен жабдықтау саласындағы заңнамада көзделген тиісті бақылау мен қадағалауды қамтамасыз етуді күшейту бойынша шаралар қабылдасын.

3. Газ және газ жабдықтарын қауіпсіз пайдалану ережелерін сақтау бойынша, оның ішінде жергілікті бұқаралық ақпарат құралдары арқылы халықпен ұйымдастырушылық-практикалық іс-шаралар мен ақпараттық-профилактикалық жұмыстар жүргізуді қамтамасыз етсін.

**Қазақстан Республикасының Ауыл шаруашылығы министрлігі Ұлттық экономика, Қаржы министрліктерімен және Алматы облысы мен Алматы қаласының әкімдіктерімен бірлесіп:**

Мемлекет Басшысының «Алматы электр станциялары» акционерлік қоғамының ЖЭО-2, ЖЭО-3 газға ауыстыру жөніндегі тапсырмасын уақтылы орындау мақсатында магистральдық газ құбырының күзет аймағының жерлерін заңнамада белгіленген тәртіппен алып қою жөнінде шешімдер қабылдауды қамтамасыз етсін.

**Нұр-Сұлтан қаласының әкімдігі:**

Жылу беру маусымы басталғанға дейін халықтың әлеуметтік осал топтарының үйлерін газға қосуды қолдау және ЖЭО қазандықтарын газға ауыстыруды аяқтау мәселелерін қарастырсын.

**«QazaqGaz» ҰК» АҚ:**

1. Әлеуметтік маңызы бар және стратегиялық объектілерді газға қосуды қамтамасыз етсін.

2. Қазақстан Республикасының тұтынушыларының газ тасымалдау жүйесін үздіксіз және авариясыз пайдалануын және газбен жабдықталуын қамтамасыз етсін.

3. Газ жабдықтарын қауіпсіз пайдалану және тұрмыста газды пайдалану ережелерін сақтау бойынша халықпен ақпараттық-алдын алу жұмыстарын күшейітсін.

**Қазақстан Республикасы ғылым және жоғары білім министрлігі:**

Энергетика министрлігімен бірлесіп, мемлекеттік білім беру тапсырысы негізінде жоғары немесе жоғары оқу орнынан кейінгі білімі бар кадрлар даярлауды қаржыландыра отырып, газ саласындағы, оның ішінде газ өңдеу, мұнай-газ химиясы, баламалы энергетика салаларындағы техникалық мамандықтар бойынша білікті кадрларды көбейту мәселесін қарастырсын.

**Қазақстан Республикасының Еңбек және халықты әлеуметтік қорғау министрлігі:**

Энергетика және ғылым және жоғары білім министрліктерімен бірлесіп, Қазақстанның еңбек нарығының нақты қажеттілігін ескере отырып, газ саласындағы, оның ішінде газды терең өңдеу саласындағы мамандардың қажеттілігін айқындасын.

**Қазақстан Республикасы Төтенше жағдайлар министрлігі:**

Газбен жабдықтау жүйелерінің, газ тұтыну жүйелерінің және газ жабдығының объектілерімен байланысты төтенше жағдайлардың алдын алуға бағытталған алдын алу жұмысын, оның ішінде бұқаралық ақпарат құралдарында брифингтер, баспасөз конференцияларын және сөз сөйлеулерді ұйымдастыру мен өткізуді қамтамасыз етсін.

**Индустрия және инфрақұрылымдық даму министрлігі:**

Тұрғын үй инспекцияларының газ және газбен жабдықтау саласындағы заңнамада көзделген бақылау-қадағалау функцияларын жүзеге асыруы бойынша, сондай-ақ көлік секторын табиғи газды мотор отыны ретінде пайдалануға ауыстыру бойынша салааралық үйлестіруді күшейту жөнінде шаралар қабылдасын.